所居遇雪
作者：衛宗武
朝代：宋

paragraphs: 去年雪於臘，見睍跡已滅。
今年天作花，再白遂凝結。
鱗鱗甍相接，爛爛銀互疊。
平尺雖未盈，皓若布層㲲。
洪纖歸一覆，高下同至潔。
入夜更飄揚，未久復匼匝。
打窗明映書，堆垣厚成堞。
披衣起推戶，勇不待明發。
庭間數十挺，葉葉如楮刻。
牆角南北枝，艷艷疑花壓。
遥想幾青山，幻成玉崨嶪。
郊原瑞色浮，穹壤和氣浹。
豈但疵癘消，可卜豐穰協。
書生喜無寐，但覺吻囁囁。
掬之滋吟觴，石鐺煮團月。